Димчо Дебелянов
Мартенска серенада

chitanka.info

Сладичко усмихват се звездите

в тая тиха полунощ.

Вредом са изгасени свещите,

сал при тебе свети ощ.

Сам-самичък чакам тук край вази —

мрачината ме прикри,

тя от майка ти ще ме пази —

сладко либе, отвори!…

Аз те чакам, дружке, в тъмнината

в буен огън във гърди,

с трепет сладък във душата,

о, по-скоричко дойди!…

Нек на буйно-чувствена наслада

страстна жертва принесем:

в мен докато сила има, ти докат си млада —

утре може да умрем…

Сладичко усмихват се звездите

в тая тиха полунощ —

рибче, да използваме нощите,

докато в гърдите има мощ…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.